CELEX: 62012CN0127
Language: el
Date: 2012-03-07 00:00:00
Title: Υπόθεση C-127/12: Προσφυγή της 7ης Μαρτίου 2012 — Ευρωπαϊκή Επιτροπή κατά Βασιλείου της Ισπανίας

28.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 126/9
            
         Προσφυγή της 7ης Μαρτίου 2012 — Ευρωπαϊκή Επιτροπή κατά Βασιλείου της Ισπανίας
   (Υπόθεση C-127/12)
   2012/C 126/18
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: W. Roels και F. Jimeno Fernández)
   
      Καθού: Βασίλειο της Ισπανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο της Ισπανίας, επιφυλάσσοντας διαφορετική φορολογική μεταχείριση στις δωρεές και κληρονομιές, αναλόγως του αν ο δωρεοδόχος και ο δωρητής διαμένουν στην Ισπανία ή στην αλλοδαπή, αν ο δικαιοπάροχος διαμένει στην Ισπανία ή στην αλλοδαπή και αν τα ακίνητα που αποτελούν αντικείμενο δωρεάς ή άλλης ανάλογης πράξεως διαθέσεως βρίσκονται στην Ισπανία ή στην αλλοδαπή, παρέβη τις υποχρεώσεις που υπέχει από τα άρθρα 21 και 63 της Συνθήκης για τη Λειτουργία της Ευρωπαϊκής Ένωσης (ΣΛΕΕ) και από τα άρθρα 28 και 40 της Συμφωνίας για τον Ενιαίο Οικονομικό Χώρο (ΕΟΧ).
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         
      Ισχυρισμοί και κύρια επιχειρήματα
   
   
               1)
            
            
               Στην Ισπανία ο φόρος κληρονομιών και δωρεών αποτελεί εθνικό φόρο ο οποίος διέπεται από τους βασικούς κανόνες που περιλαμβάνονται στον νόμο 29/87, της 18ης Δεκεμβρίου 1987, καθώς και στην κανονιστική απόφαση που εγκρίθηκε με το βασιλικό διάταγμα 1629/1991 της 8ης Νοεμβρίου 1991. Μολονότι η αρμοδιότητα για την είσπραξη και διαχείριση των εσόδων του φόρου αυτού ανατέθηκε στις Αυτόνομες Κοινότητες, εντούτοις, η εθνική κανονιστική ρύθμιση έχει εφαρμογή στις περιπτώσεις που η ίδια προβλέπει, κυρίως δε στις περιπτώσεις κατά τις οποίες δεν υφίσταται προσωπικός ή πραγματικός δεσμός με συγκεκριμένη Αυτόνομη Κοινότητα.
            
         
               2)
            
            
               Σε όλες τις Αυτόνομες Κοινότητες που άσκησαν την κανονιστική τους αρμοδιότητα όσον αφορά τον φόρο κληρονομιών και δωρεών, το φορολογικό βάρος που φέρει ο υποκείμενος στον φόρο είναι αισθητά ελαφρύτερο από εκείνο που επιβάλλει η εθνική κανονιστική ρύθμιση, πράγμα το οποίο συνεπάγεται διαφορές στη φορολογική μεταχείριση που επιφυλάσσεται στις δωρεές και στις κληρονομιές αναλόγως του αν ο δωρεοδόχος και ο δωρητής διαμένουν στην Ισπανία ή στην αλλοδαπή, αν ο δικαιοπάροχος διαμένει στην Ισπανία ή στην αλλοδαπή και αν τα ακίνητα που αποτελούν αντικείμενο δωρεάς ή άλλης ανάλογης πράξεως διαθέσεως βρίσκονται στην Ισπανία ή στην αλλοδαπή.
            
         
               3)
            
            
               Η προαναφερθείσα εθνική κανονιστική ρύθμιση αντιβαίνει προς τα άρθρα 21 και 63 ΣΛΕΕ καθώς και προς τα άρθρα 28 και 40 της Συμφωνίας ΕΟΧ.